Uitspraak in waterskeidingsaak oor DKD se regstellende aksieDie DKD-werknemers wat deur Solidariteit verteenwoordig word. Foto: Reint Dykema Die hof sal onder meer uitspraak lewer oor die grondwetlikheid van die DKD se huidige regstellende aksieplan. Solidariteit het in November verlede jaar in die konstitusionele hof aangevoer dié plan, wat die nasionale rassedemografie as enigste maatstaf vir bevorderings en aanstellings daarstel, op ŉ kwotastelsel neerkom wat strydig is met die bepalings van die Wet op Diensbillikheid. “Hoewel die arbeidshof en die arbeidsappèlhof albei vroeër bevind het regstellende aksieplanne moet ook ŉ bepaalde streek se rassedemografie in ag neem by aanstellings en bevorderings, het dié howe versuim om die DKD se regstellende aksieplan, wat juis die teenoorgestelde daarstel, ter syde te stel. Ons het daarom die konstitusionele hof genader om hierdie plan ongeldig te verklaar om die DKD se onbillike toepassing van regstellende aksie in die kiem te smoor,” sê Van der Bijl. Die hof sal voorts beslis of daar individuele regskostebevele aan die tien DKD-werknemers wat Solidariteit in die hofsaak verteenwoordig, toegeken moet word. Dit moet gedoen word nadat die arbeidsappèlhof in April verlede jaar aangedui het daar is nie ŉ duidelike bewys dat die lede wel in die genoemde poste aangestel sou word indien die DKD ook die streeksdemografie as riglyn gebruik het nie. Solidariteit het hierdie deel van die uitspraak ook in die konstitusionele hof betwis. Solidariteit tree op namens tien werknemers van die DKD wat almal vir bevordering oor die hoof gesien is vir bevordering weens hul velkleur. Dit sluit Andre Jonkers, Christo February, Deidre Jordaan, Deric Wehr, Desiree Merkeur, Geo-nita Baartman, Jan Kotze, Linda-Jean Fortuin, Pieter Davids en Theresa Abrahams in.